ΔΕΛΤΙΟ ΤΥΠΟΥ
Υπογραφή Μνημονίου Συνεργασίας για την Ανταλλαγή Διδακτικού Προσωπικού μεταξύ του Πανεπιστημίου Πελοποννήσου και του Πανεπιστημίου Επιστημών & Μηχανικής της Hunan (HUSE)
Ενίσχυση της διεθνοποίησης, της ακαδημαϊκής αριστείας και των ελληνοκινεζικών εκπαιδευτικών δεσμών με επίκεντρο τα Ευφυή Ψηφιακά Συστήματα.
Σε κλίμα ιδιαίτερης θέρμης και αμοιβαίας εκτίμησης πραγματοποιήθηκε την Τρίτη, 21 Ιουλίου 2026, επίσημη συνάντηση μεταξύ των διοικήσεων του Πανεπιστημίου Πελοποννήσου (ΠΑΠΕΛ) και του Πανεπιστημίου Επιστημών & Μηχανικής της Hunan (Hunan University of Science and Engineering - HUSE). Στο πλαίσιο της συνάντησης υπεγράφη διμερές Σύμφωνο Συνεργασίας (Cooperation Agreement) για την τακτική και συστηματική ανταλλαγή διδακτικού και ερευνητικού προσωπικού μεταξύ των δύο Ιδρυμάτων. 
Η συμφωνία αυτή έρχεται να εδραιώσει και να διευρύνει την ήδη επιτυχημένη στρατηγική σύμπραξη των δύο πανεπιστημίων, με αιχμή του δόρατος την έναρξη του κοινού προγράμματος προπτυχιακών σπουδών Bachelor of Science in Intelligent Digital Systems στην Κίνα. 
Στόχοι και Αντικείμενο του Συμφώνου Συνεργασίας
Το Σύμφωνο Συνεργασίας στοχεύει στη δημιουργία μίας μόνιμης και δομημένης πλατφόρμας ακαδημαϊκής αλληλεπίδρασης για τα μέλη ΔΕΠ, τους ερευνητές και τους επισκέπτες καθηγητές των δύο ιδρυμάτων. 
Ειδικότερα, οι βασικοί άξονες της συμφωνίας περιλαμβάνουν: 
· Ανταλλαγή και Αμοιβαίες Επισκέψεις Καθηγητών
· Ενίσχυση Διδακτικής Επάρκειας & Ακαδημαϊκών Οριζόντων 
· Διεθνοποίηση Ακαδημαϊκού Δυναμικού 
· Κοινή Ερευνητική Δραστηριότητα 
Δηλώσεις της Πρυτάνεως του Πανεπιστημίου Πελοποννήσου
Η Πρύτανης του Πανεπιστημίου Πελοποννήσου, Καθηγήτρια Σοφία Ζύγα, καλωσορίζοντας την κινεζική αντιπροσωπεία, τόνισε: 
«Η επίσκεψη της αντιπροσωπείας του Πανεπιστημίου HUSE αποτελεί ιστορικό ορόσημο για τη συνεργασία μας. Το κοινό πρόγραμμα Ευφυών Ψηφιακών Συστημάτων δεν είναι απλώς ένα νέο ακαδημαϊκό εγχείρημα, αλλά μια στρατηγική επένδυση στο μέλλον. Το Πανεπιστήμιο Πελοποννήσου θέτει στη διάθεση της πρωτοβουλίας αυτής το πιο διακεκριμένο ακαδημαϊκό προσωπικό του και την υψηλή τεχνογνωσία του στους τομείς της Τεχνητής Νοημοσύνης, της Επιστήμης Δεδομένων και των Ψηφιακών Τεχνολογιών. Ελλάδα και Κίνα, δύο αρχαίοι πολιτισμοί, χτίζουν γέφυρες προς το μέλλον μέσω της εκπαίδευσης και της καινοτομίας.» 
Πρόγραμμα Συνάντησης & Μελλοντικά Βήματα
Κατά τη διάρκεια των συζητήσεων οριστικοποιήθηκαν οι διδακτικές ρυθμίσεις για την πρώτη φάση του κοινού προγράμματος σπουδών, οι εγγραφές των φοιτητών με καθεστώς διπλής ιδιότητας (dual student status), καθώς και το πρόγραμμα αποστολής διδασκόντων του ΠΑΠΕΛ στην Κίνα. Παράλληλα, εξετάστηκαν οι προοπτικές διεύρυνσης της συνεργασίας σε επίπεδο κοινών ερευνητικών έργων και η σκοπιμότητα υποβολής προτάσεων για νέα εκπαιδευτικά προγράμματα. 

